Kolampis

Kolampis (Acacia tomentosa) nyaéta hiji tutuwuhan anu asalna tina kulawarga fabaceae. Kolampis hirup di daérah garing atawa rada garing, buahna ngawujud (Leguminosae, polong-polongan) hirup di tegalan, leuweung jati aya ogé di leuwueng anu garing. Tangkal kawilang  leutik ieu kapanggih nyebar mimiti ti India, Asia Tenggara, nepika  Indonesia.

Ngaran séjén 
Kolampis mibanda ngaran séjén kayaning : klampis (Jw.); kolampis (Sd.); klampés, longghay (Md.); ai kendara, ai kĕndarĕ, manggalawa (Sumba). Sedengkeun di nagara-nagara lian dipikawanoh ngarana: krathin-phiman, khaya, nam khao (Thai), böröbu (Vietnam), jeung sajabana

Ciri mandiri 

Tangkal leutik nepika sedeng, jangkungna 5–10(–18) m, buleudan tangkalna nepi ka 50 cm; daunna ngarangrangan. Tajuk kawas payung; régang - régang ngorana buluan  konéng , rapet; carucukan paranjang (Acacia: cucukan, tomentosa: uluna rekep). Kulit tangkal/Pepagan coklat poék , rarengat/rorombéheun.

jmpl|kiri|220px|Daun-daun jeung régang carucukan
Daun panumpu wujudna cucuk, lempeng, panjang nepika 4,5 cm. Daun-daun majemuk kawas cécépét kénca katuhu , selang seling, kalawan cupat daun 0,6–1 cm jeung rakis (2,5–)3–9 cm; mibanda hiji kelenjar perenahna di handap tutumbu cécépét panghandapna, wujudna lonyod/jorong, lk 1–2,5 mm, rata aya ogé rada maringkel; hiji-dua kelenjar anu lain di palebah tungtung rakis, bulenek, lk 0,8 mm. Sirip-sirip (7–)12–25 pasang, 0,9–2,5 cm; anak daun 12–50,  ngéntép pasingareup - singareup, naplok, lambaran kawas kertas, aya gurat, 1–4 × 0,4–1 mm, puhuna henteu simétris, tungtung mintul, buluan lemes di sisi handap jeung di tungtungna, atawa ampir gundul.

Kembang majemuk wujudna bongkol-bongkol cupatna lk 2,5 cm, 1–7 pendul/bongkol ngumpul dina kélék daun deukeut tungtung  regangna . Kembang naplok, bodas atawa bodas semu konéng, bilangan–4 atawa –5. Kelopak lk 0,9–1,2 mm, tabungna gundul kajaba palebah tungtung dina anu rérégéan buluan. 
Benang sari loba, panjang lk 5 mm; bakal buah gundul, 0,8–1 mm, duduk. Buah polong coklat poék, ipis rata, rada ngajendul dina siki , aya anu lempeng aya ogé anu bengkung, 9–18 cm × 0,8–1 cm. Siki ipis, lonyod, 6,5–9 × 4–5,5 mm.

Ékologi jeung  agihan 

Ieu tangkal remen katempo hirup di tegalan, sisi leuweung, daérah anu deukeut ka basisir, aya ogé ngahaja dipelak di sisi jalan. Jeung dina galengan-galengan sawah. Oge tempat séjén anu perenahna dina sabudeureun  500 m dpl. . Di Jawa Wétan katempo kapanggih hirup di leuweung usum-usuman. 
Kembangna bijil dina   bulan-bulan  Juni nepika Oktober.

Kolampis hirup liar di India kidul, Srilanka, Benggala, Burma, Thailand, Vietnam, jeung Indonesia; utamana di Jawa, Madura, Sumbawa, Sumba, jeung Sulawesi.

Mangpaat
Kolampis dipiara pikeun diarah kaina bahan pisuluheun.   Kaina ogé bisa dimangpaatkun pikeun nyieun doran pacul  ogé gagang arit. Kayu A. tomentosa kagolongkeun kana kai anu mibanda beurat  sedang, kalayan dénsitasna 580–670 kg/m³ dina kadar cai 15%.

Kulit tangkalna pait tur ka angseu teu pikaresepeun, dimangpaatkeun pikeun ngubaran  kuda. Harambay atawa rambat tina Kulitna dimangpaatkun pikeun nyieun tali atawa tambang, atuh geutah na dimangpaatkun pikeun nyieun mangsi /tinta.

Pucuk jeung daun ngorana dipikaresep ku ingon-ingon, sanajan carucukan ogé. 
. Sagigireun ti éta, daun ieu bisa dimangpaatkun pikeun gemuk sangkan tutuwuhan subur. .

Dicutat tina

Tutumbu ka luar 

  BHL: Acacia tomentosa Willd. @ K. Heyne. De Nuttige Planten van Ned. Indie, II: 221 (1916)
  FOBI: Acacia tomentosa (foto bunga)

Fabaceae
Tutuwuhan Ubar
Tutuwuhan Indonésia